የንግድ አሰራርና የሸማቾች ጥበቃ የዳኝነት ችሎት ስራ ጀመረ
አዲስ አበባ፤ ጥቅምት 1/2006 (/ዋኢማ) – የሸማቾችን መብት በማስጠበቅ በኩል የጎላ ድርሻ የሚኖረው የንግድ አሰራርና የሸማቾች ጥበቃ የዳኝነት ችሎት ስራ በይፋ መጀመሩ ተገለፀ።የችሎቱ ስራ መጀመር ይፋ በተደረገበት ወቅት የንግድ አሰራር የሸማቾች ጥበቃ ባለስልጣን ዋና ዳይሬክተር አቶ መርከቡ ዘለቀ እንደተናገሩት፤ ችሎቱ ፍትሃዊ የንግድ ውድድር እንዲኖር ከማስቻሉም በተጨማሪ የሸማቾች ጥቅሞችን በማስጠበቅ በኩል ከፍተኛ ድርሻ ይኖረዋል።ችሎቱ ሶስት ዳኞች የሚኖሩት ሲሆን፤ በንግድ አሰራር ዙሪያ የሚታዩ የአሰራር ጥሰቶችን እንደሚዳኝ ዋና ዳይሬክተሩ ተናግረዋል።የንግዱ ማህበረሰብ አግባብ ያለው የንግድ አሰራርን ተከትሎ የንግድ ስራውን ማካሄድ እንዳለበትና አግባብ ያልሆኑ የንግድ ስራዎችን በሚያካሂዱ ነጋዴዎች ላይ ህጋዊ እርምጃ የሚወስድ መሆኑንም አቶ መርከቡ አስታውቀዋል።እንደ ዋና ዳይሬክተሩ ገለፃ ችሎቱ በህጋዊ መንገድ የሚሰሩ ነጋዴዎችን የሚያበረታታና ሰላማዊ የንግድ ውድድር የሚፈጥር መሆኑን ገልፀው፤ ባለስልጣኑም ለህጋዊ ነጋዴዎች ሰላማዊ የንግድ ውድድር በመፍጠር በኩል ያላሰለሰ ጥረት እንደሚያደርግ ነው የተናገሩት።ይህም የንግድ ውድድሩ ሰላማዊ እንዲሆን በማድረግ በኩል ከፍተኛ ሚና የሚጫወት ከመሆኑም በላይ ለሀገሪቱ የልማት ህዳሴ የራሱን ልማታዊ አስተዋፅኦ ያደርጋል ሲሉ ገልፀዋል።የንግድ ሚኒስትር አቶ ከበደ ጫኔ በበኩላቸው፤ የሀገሪቱ የግብይት ስርዓት ገና ታዳጊ ከመሆኑም በላይ ለዘመናት የበላይነት አግኝቶ የነበረው የኪራይ ሰብሳቢነት ምክንያት የተወሰኑ ችግሮች እንደነበሩበት አስታውሰው፤ የችሎቱ ስራ መጀመር የነበሩ ችግሮችን በማስተካከል በኩል የላቀ ድርሻ ይኖረዋል ብለዋል።በንግድ አሰራርና የሸማቾች ጥበቃ ባለስልጣን ስር የዳኝነት አካል ተደራጅቶ የሸማቹን ህብረተሰብ መብትና ጥቅም ለመታደግ ስራ መጀመሩ ተገቢና ወቅታዊነት ያለው ተግባር መሆኑንም ሚኒስትሩ አቶ ከበደ መናገራቸውን ዋልታ ኢንፎርሜሽን ማዕከል ዘግቧል።